24/04/2012 | Administración LocalMunicipal
Ferrol
Urbanismo
Aprobación inicial derrogación da Ordenanza municipal reguladora de protección fronte á contaminación atmosférica por formas de enerxía e por formas da materia, por entrada en vigor da normativa posterior que produce a súa derrogación tácita

O Excmo. Concello Pleno, en sesión levada a cabo o día 26 de marzo de 2012, adoptou, entre outros, o seguinte acordo: PROPOSTA DE DERROGACIÓN DA “ORDENANZA MUNICIPAL REGULADORA DE PROTECCIÓN FRONTE Á CONTAMINACIÓN ATMOSFÉRICA POR FORMAS DE ENERXÍA (CONTAMINACIÓN ACÚSTICA: RUÍDOS E VIBRACIÓNS) E POR FORMAS DA MATERIA”, POR ENTRADA EN VIGOR DA NORMATIVA BÁSICA E AUTONÓMICA POSTERIOR QUE PRODUCE A SÚA DERROGACIÓN TÁCITA.- Examinada a proposta que eleva o Concelleiro Delegado de Medio Ambiente, Urbanismo, Servizos e Seguridade, que textualmente di: “O xurista de urbanismo emitiu con data de 21-03-2012 o seguinte informe: “Con data de 19-03-2012 os servizos técnicos municipais emitiron o seguinte informe no que propoñen a derrogación da ordenanza de contaminación atmosférica deste Concello que literalmente di: “O Concello de Ferrol conta cunha ordenanza municipal de protección ambiental, denominada “Ordenanza de protección fronte á contaminación atmosférica por formas da enerxía (contaminación acústica: ruídos e vibracións) e por formas da materia”, publicada no BOP do 03.11.1998 e que foi modificada puntualmente dúas veces (publicadas no BOP con datas de 31.05.2001 e 22.09.2004). No ámbito do Estado, e atendendo ás esixencias recollidas nas Directivas Europeas ao respecto da Protección Ambiental, xa se conta con lexislación básica estatal en materia de protección ambiental adaptada. Así mesmo, as Comunidades Autónomas están traballar na adaptación da súa correspondente normativa autonómica á correspondente lexislación básica estatal. O Estado conta con normativa de obrigado cumprimento que afecta ás determinacións contempladas na Ordenanza Municipal do Concello de Ferrol. Esta normativa é a seguinte: Real Decreto 314/2006, de 17 de marzo, polo que se aproba o Código Técnico da Edificación. Documento básico CTE-DB- HS e modificacións posteriores. Real Decreto 1371/2007 de 19 de outubro polo que se aproba o Documento Básico “DB-HR Protección fronte ao ruído” do código técnico da edificación e se modifica o Real decreto 314/2006, de 17 de marzo, polo que se aproba o Código Técnico da Edificación. E modificacións posteriores. Real Decreto 1027/2007, de 20 de xullo, polo que se aproba o Regulamento de Instalacións Térmicas nos Edificios (RITE). Real Decreto 1826/2009, de 27 de novembro polo que se modifica o RITE. Documento oficial de preguntas e respostas sobre a aplicación do Regulamento de Instalacións Térmicas nos Edificios. Real Decreto 842/2002 de 2 de agosto, polo que se aproba o Regulamento electrotécnico de baixa tensión. Lei 37/2003, de 17 de novembro do Ruído. Real Decreto 1513/2005 de 16 de decembro, polo que se desenvolve a Lei 37/2003, no referente a avaliación e a xestión ambiental. Real Decreto 1367/2007 de 19 de outubro, polo que se desenvolve a Lei 37/2003, no referente á zonificación acústica, obxectivos de calidade e emisións acústicas. Lei 34/2007, de 15 de novembro, de Calidade do aire e protección da atmosfera. Real Decreto 100/2011 de 28 de xaneiro polo que se actualiza o catálogo de actividades potencialmente contaminadoras da atmosfera e se establecen as disposicións básicas para a súa aplicación. A maiores, e sen ser de obrigado cumprimento, cóntase como referencia técnica no ámbito do Estado coa norma UNE. A comunidade autonómica de Galicia conta coa seguinte normativa de obrigado cumprimento que afecta ás determinacións contempladas na Ordenanza Municipal Fronte á Contaminación Atmosférica do Concello de Ferrol: Lei 1/1995 de 2 de xaneiro de Protección ambiental de Galicia, derrogada parcialmente pola Lei 12/2011 de 26 de decembro de Medidas Fiscais e Administrativas Lei 8/2002 de 18 de novembro de Protección do ambiente atmosférico de Galicia. Orde de 24 de febreiro de 2010 pola que se regula a aplicación, na Comunidade Autónoma de Galicia, do Regulamento de instalacións térmicas nos edificios. Orde do 23 de xullo de 2003 pola que se regula a aplicación na Comunidade Autónoma de Galicia do Regulamento electrotécnico de baixa tensión. Primeiro. A “Ordenanza de protección fronte á contaminación atmosférica por formas da enerxía (contaminación acústica: ruídos e vibracións) e por formas da materia” contempla a regulación da protección ambiental no Concello de Ferrol. A estrutura da ordenanza pode dividirse en dous grandes bloques: Protección fronte á Contaminación atmosférica por formas de enerxía (contaminación acústica por ruídos e vibracións). Protección fronte á Contaminación atmosférica por formas da materia (contaminación acústica por ruídos e vibracións). A normativa, tanto estatal como autonómica, na que se basea a Ordenanza Municipal é a seguinte: Estatal Regulamento de Actividades molestas, insalubres nocivas e perigosas do 30 de novembro de 1961, derrogado pola Lei 34/2007 de 15 de novembro de Calidade do Aire. Lei 38/1972 de 22 de decembro de Protección do medio ambiente atmosférico, derrogada totalmente pola Lei 37/2007 de 15 de novembro de Calidade do Aire e Protección da Atmosfera. Decreto 833/1975 de 6 de febreiro, derrogado parcialmente por: - Real Decreto 100/2011 de 28 de xaneiro. Actualiza o catálogo de actividades potencialmente contaminadoras da atmosfera e se establecen as disposicións básicas para a súa aplicación. Observacións: Derroga, coa excepción indicada, os Títulos V, VI, VII e o anexo IV do Decreto 833/1975. - Lei 34/2007 de 15 de novembro. Calidade do aire e protección de la atmosfera. Derroga os anexos II e III. - Real Decreto 1800/1995 de 3 de novembro. Derroga o indicado do apartado 7 do anexo IV - Real Decreto 1494/1995 de 8 de setembro. Real decreto sobre vixilancia e intercambio de información en relación coa contaminación atmosférica causada polo ozono. Derroga as previsións do Decreto. Autonómica Lei 7/1997 de 11 de agosto de Protección contra a contaminación acústica, derrogada pola Lei 12/2011 de 26 de decembro. Medidas fiscais e administrativas. Decreto 320/2002 de 7 de novembro. Regulamento que establece as ordenanzas tipo sobre protección contra a contaminación acústica, derrogada pola Lei 12/2011 de 26 de decembro de Medidas fiscais e administrativas. Decreto 150/1999 de 7 maio. Regulamento de Protección contra á contaminación acústica, derrogado pola Lei 12/2011 de 26 de decembro de Medidas fiscais e administrativas. Segundo. Atopámonos, por tanto, ante a incoherente situación, dunha ordenanza municipal baseada nunha lexislación básica que está derrogada e polo tanto, non actualizada á Lexislación básica estatal. Polo que non se está a cumprir o principio fundamental da xerarquía normativa. As situacións reguladas na Ordenanza teñen actualmente a súa regulación técnica na vixente normativa estatal e autonómica. Terceiro. Así mesmo estase a comprobar a imposibilidade física en edificios existentes para cumprir coas determinacións recollidas na Ordenanza Municipal en temas relativos con extraccións de fumes e aire de instalacións térmicas, dimensións de extraccións e distancias a ocos practicables existentes. A imposibilidade de aplicar a Ordenanza en edificios existentes está a condicionar negativamente a implantación do uso terciario na realidade existente, con consecuencias nefastas para ao desenvolvemento das actividades, paralizando o pulo da cidade. Cuarto. Por todo o anterior, e ante as dificultades existentes tanto a nivel técnico como xurídico e a existencia de normativa estatal e autonómica de aplicación anteriormente mencionada; proponse a derrogación total da “Ordenanza Municipal de protección fronte á contaminación atmosférica por formas da enerxía (contaminación acústica: ruídos e vibracións) e por formas da materia”. Con data de 20-03-2012 o Secretario Xeral emitiu o seguinte informe xurídico: “Con data de 19-01-2012 emitiuse informe municipal dos arquitecto e arquitectos técnico do departamento de urbanismo no se que se motiva a necesidade de derrogación expresa da Ordenanza municipal denominada de “ Ordenanza de protección fronte á contaminación atmosférica por formas de enerxía ( contaminación acústica: ruídos e vibracións) e por formas da materia”, publicada no BOP do 03.11.1998 e que foi modificada puntualmente dúas veces ( publicadas no BOP con datas de 31-05-2001 e 22-09-2004), por razóns da actual derrogación tácita da mesma debido á entrada en vigor de lexislación estatal básica e lexislación autonómica posterior que impide a súa aplicación sen contravencións legais e regulamentarias de superior rango xerárquico. A proliferación de normas técnicas estatais e autonómicas nos últimos anos, tal como se reflicte no dito informe técnico, fai que exista una explícita regulación normativa ao respecto das situacións reguladas na Ordenanza, de xeito que a aplicación desta no ámbito municipal está a xerar unha distorsión na aplicación do sistema de fontes do dereito e na obrigada xerarquía normativa, ao estar na práctica totalidade xa derrogada pola posterior entrada en vigor de leis e regulamentos de rango superior de aplicación a todo o ámbito estatal e da nosa Comunidade Autónoma. Na súa consecuencia o Concello ten a obriga de desterrala do mundo xurídico evitando posibles distorsións e conculcacións das normas de obrigado cumprimento que están actualmente en vigor. Neste senso, para a derrogación expresa da citada ordenanza, e por mor do principio de seguridade xurídica, débese seguir o mesmo procedemento que para a súa aprobación determinado no artigo 49 da Lei 7/1985, 2 de abril, reguladora de las Bases del Régimen Local, que expresamente dispón o procedemento a seguir: a) Aprobación inicial polo Pleno b) Información pública e audiencia dos interesados por prazo mínimo de 30 días para a presentación de reclamacións e suxerencias c) Resolución de todas las reclamacións e suxerencias presentadas dentro do prazo e aprobación definitiva por el Pleno. En el caso de que non se presentasen reclamacións ou suxerencia, se entenderá definitivamente adoptado o acordo ata entón provisional” Polo exposto propoño ao Concelleiro delegado de Medio Ambiente, Urbanismo, Servizos e Seguridade para a súa elevación ao Pleno, previo dictame da Comisión informativa, a adopción dos seguintes acordos: 1º) Aprobación inicial da derrogación da ”Ordenanza municipal de protección fronte á contaminación atmosférica por formas de enerxía ( contaminación acústica: ruídos e vibracións) e por formas da materia” publicado no BOP o 03-11-98 e que foi modificada puntualmente dúas veces ( publicadas no BOP con datas de 31.05.2001 e 22.09.2004) 2º) Apertura de trámite de información pública e audiencia dos interesados por prazo máximo de 30 días para a presentación de reclamacións e suxerencias con relación a derrogación da dita Ordenanza municipal.” A Comisión Informativa dictaminou favorablemente a antedita proposta cos votos a favor do PP, PSOE, IF e BNG e coa abstención de IU. En consecuencia propoño ao Concello en Pleno a adopción dos seguintes acordos: 1º) Aprobación inicial da derrogación da “Ordenanza municipal de protección fronte á contaminación atmosférica por formas de enerxía (contaminación acústica: ruídos e vibracións) e por formas da materia” publicado no BOP o 03.11.98 e que foi modificada puntualmente dúas veces ( publicadas no BOP con datas de 31.05.2001 e 22.09.2004) 2º) Apertura de trámite de información pública e audiencia dos interesados por prazo máximo de 30 días para a presentación de reclamacións e suxerencias con relación a derrogación da dita Ordenanza municipal.” Previa deliberación, a Corporación, en votación ordinaria e por maioría de vinte e tres votos a favor, correspondentes ós Sres./as. membros do grupo Popular, Independientes por Ferrol, Socialista e Bloque Nacionalista Galego e unha abstención, correspondente a Esquerda Unida, acordou aprobar a proposta transcrita. O que se publica para xeral coñecemento. Ferrol, 12 de abril de 2012 O concelleiro delegado de Medio Ambiente, Urbanismo, Seguridade e Servizos Guillermo Evia Pérez